Arcahas Republika

Arcahas Republika (, Arts'akhi Hanrapetut'yun), no 1991. līdz 2017. gadam Kalnu Karabahas Republika (, Lernayin Gharabaghi Hanrapetut'yun), ir starptautiski neatzīta pusprezidentāla republika Aizkaukāzā, kuru atzīst trīs ANO neietilpstošās valstis Abhāzija, Dienvidosetija un Piedņestra. Pārējas valstis to atzīst par Azerbaidžānas daļu. Republiku veido Kalnu Karabahas reģions un dažas tai apkārt esošās teritorijas. Līdz ar to tā nav Azerbaidžānas anklāvs, bet robežojas arī ar Armēniju un Irānu.

2023. gada 19.–20. septembrī Azerbaidžānas bruņotie spēki veica militāru operāciju pret Arcahas Republiku. Azerbaidžāna 24 stundu laikā panāca pilnīgu kontroli pār Arcahas teritoriju. Arcahas Republikas pārstāvji paziņoja par pamieru ar noteikumiem, kas būtībā bija republikas kapitulācijas akts.

Iedzīvotāji 

99,74 % iedzīvotāju ir armēņi.

Saskaņā ar Arcahas Republikas tautas skaitīšanas datiem 2015. gada 1. decembrī iedzīvotāju skaits bija 150 932 pastāvīgie iedzīvotāji (ieskaitot tos, kas uz laiku atrodas ārpus valsts) vai 146 260 pastāvīgie iedzīvotāji (tautas skaitīšanas laikā tika uzskaitīti Arcahas teritorijā, neskaitot tos, kas uz laiku atrodas ārpus valsts teritorijas).

Lielākā daļa Arcahas Republikas iedzīvotāju ir Armēņu apustuliskās baznīcas locekļi.

Bruņotie spēki 

Arcahas Aizsardzības armija tika oficiāli izveidota 1992. gada 9. maijā kā neatzītās Kalnu Karabahas Republikas bruņotie spēki, apvienojot 90. gadu sākumā izveidotās pašaizsardzības vienības. Tās sastāvā ir motorizētās kājnieku, tanku, artilērijas vienības un pretgaisa aizsardzības spēki. 2002. gadā KKR militārais budžets bija aptuveni 20 % no IKP.

Arcahas Aizsardzības armija ir cieši saistīta ar Armēnijas bruņotajiem spēkiem, kas sniedz palīdzību ar ieročiem un militāro aprīkojumu. Armēnijas virsnieki piedalās Arcahas armijas militārā personāla apmācībā.

Arcahas Aizsardzības armijas skaits 2016. gadā tika lēsts 18–20 tūkstoši karavīru un virsnieku, rezervē — 20–30 tūkstoši, mobilizācijas resursi — 80–100 tūkstoši.

Skatīt arī 
 Arcahas pilsētu uzskaitījums
 Kalnu Karabahas karš
 Kalnu Karabahas konflikts

Atsauces

Ārējās saites 

 
Neatzītās valstis